CELEX: 32012R1190
Language: el
Date: 2012-12-12 00:00:00
Title: Κανονισμός (ΕΕ) αριθ. 1190/2012 της Επιτροπής, της 12ης Δεκεμβρίου 2012 , σχετικά με τον στόχο της Ένωσης για τη μείωση της Salmonella Enteritidis και της Salmonella Typhimurium σε σμήνη γαλοπουλών, όπως προβλέπεται στον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου Κείμενο που παρουσιάζει ενδιαφέρον για τον ΕΟΧ

13.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 340/29
            
         ΚΑΝΟΝΙΣΜΌΣ (ΕΕ) αριθ. 1190/2012 ΤΗΣ ΕΠΙΤΡΟΠΉΣ
   της 12ης Δεκεμβρίου 2012
   σχετικά με τον στόχο της Ένωσης για τη μείωση της Salmonella Enteritidis και της Salmonella Typhimurium σε σμήνη γαλοπουλών, όπως προβλέπεται στον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 4 παράγραφος 1 δεύτερο εδάφιο,
   Εκτιμώντας τα ακόλουθα:
   
               (1)
            
            
               Σκοπός του κανονισμού (ΕΚ) αριθ. 2160/2003 είναι να εξασφαλιστεί η λήψη κατάλληλων και αποτελεσματικών μέτρων για την ανίχνευση και τον έλεγχο της σαλμονέλας και άλλων ζωονοσογόνων παραγόντων σε όλα τα συναφή στάδια της παραγωγής, της μεταποίησης και της διανομής, ιδίως σε επίπεδο πρωτογενούς παραγωγής, ώστε να μειωθεί ο επιπολασμός τους καθώς και ο κίνδυνος που ενέχουν για τη δημόσια υγεία.
            
         
               (2)
            
            
               Ο κανονισμός (ΕΚ) αριθ. 2160/2003 προβλέπει τον καθορισμό στόχου της Ένωσης για τη μείωση του επιπολασμού όλων των οροτύπων σαλμονέλας που έχουν σημασία για τη δημόσια υγεία στις γαλοπούλες σε επίπεδο πρωτογενούς παραγωγής. Η μείωση αυτή είναι καθοριστική για να διασφαλιστεί η δυνατότητα εκπλήρωσης των κριτηρίων σχετικά με τη σαλμονέλα στο νωπό κρέας γαλοπουλών, τα οποία ορίζονται στο μέρος Ε του παραρτήματος II του εν λόγω κανονισμού και στο κεφάλαιο 1 του παραρτήματος I του κανονισμού (ΕΚ) αριθ. 2073/2005 της Επιτροπής, της 15ης Νοεμβρίου 2005, περί μικροβιολογικών κριτηρίων για τα τρόφιμα (2).
            
         
               (3)
            
            
               Ο κανονισμός (ΕΚ) αριθ. 2160/2003 προβλέπει ότι ο στόχος της Ένωσης πρέπει να περιλαμβάνει την αριθμητική έκφραση του μέγιστου ποσοστού των επιδημιολογικών μονάδων που παραμένουν θετικές και/ή του ελάχιστου ποσοστού μείωσης του αριθμού των επιδημιολογικών μονάδων που παραμένουν θετικές, τη μέγιστη προθεσμία εντός της οποίας πρέπει να επιτευχθεί ο στόχος αυτός καθώς και τον ορισμό των προγραμμάτων δοκιμών που απαιτούνται για να επαληθευθεί η επίτευξή του. Επίσης, πρέπει να περιλαμβάνει τον ορισμό, κατά περίπτωση, των οροτύπων που έχουν σημασία για τη δημόσια υγεία.
            
         
               (4)
            
            
               Ο κανονισμός (ΕΚ) αριθ. 2160/2003 προβλέπει ότι, κατά τον καθορισμό του στόχου της Ένωσης, πρέπει να λαμβάνονται υπόψη τόσο η πείρα που θα έχει αποκτηθεί με βάση τα υπάρχοντα εθνικά μέτρα όσο και τα στοιχεία που θα έχουν διαβιβαστεί στην Επιτροπή ή στην Ευρωπαϊκή Αρχή για την Ασφάλεια των Τροφίμων («EFSA») με βάση τις ισχύουσες απαιτήσεις της Ένωσης, ειδικότερα στο πλαίσιο των πληροφοριών που προβλέπονται στην οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου (3), και ιδίως το άρθρο 5.
            
         
               (5)
            
            
               Ο κανονισμός (ΕΚ) αριθ. 584/2008 της Επιτροπής, της 20ής Ιουνίου 2008, για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά τον κοινοτικό στόχο για τη μείωση του επιπολασμού της Salmonella Εnteritidis και της Salmonella Τyphimurium στις γαλοπούλες (4) καθορίζει τον στόχο του μέγιστου ποσοστού σμηνών γαλοπουλών που εξακολουθούν να είναι θετικά στους δύο αυτούς οροτύπους σαλμονέλας σε 1 % ή και λιγότερο έως τις 31 Δεκεμβρίου 2011, τόσο για σμήνη γαλοπουλών προς πάχυνση όσο και για σμήνη ενήλικων γαλοπουλών αναπαραγωγής.
            
         
               (6)
            
            
               Από τη συγκεφαλαιωτική έκθεση της Ευρωπαϊκής Ένωσης για τις τάσεις και τις πηγές ζωονόσων και ζωονοσογόνων παραγόντων και τροφιμογενών εστιών το 2010 (5) προκύπτει ότι οι ορότυποι της Salmonella Εnteritidis και της Salmonella Τyphimurium είναι αυτοί που συνδέονται πιο συχνά με την ασθένεια στον άνθρωπο. Ειδικότερα τα κρούσματα από τη Salmonella Enteritidis στον άνθρωπο μειώθηκαν ακόμη πιο αισθητά το 2010.
            
         
               (7)
            
            
               Τον Μάρτιο του 2012 η EFSA εξέδωσε επιστημονική γνώμη σχετικά με την εκτίμηση του αντίκτυπου που θα έχει για τη δημόσια υγεία ο καθορισμός νέου στόχου για τη μείωση της σαλμονέλας στις γαλοπούλες (6). Η γνώμη καταλήγει στο συμπέρασμα ότι η Salmonella Εnteritidis είναι ο ζωονοσογόνος ορότυπος σαλμονέλας που μεταδίδεται με τη μεγαλύτερη επιτυχία στα πουλερικά, από τους γονείς στους απογόνους. Η EFSA επεσήμανε επίσης ότι τα μέτρα ελέγχου που εφάρμοσε η Ένωση για τις γαλοπούλες συνέβαλαν στη σημαντική μείωση του αριθμού των κρουσμάτων σαλμονέλωσης στον άνθρωπο που μεταδόθηκε από γαλοπούλες σε σύγκριση με την κατάσταση που επικρατούσε το 2007. Ως εκ τούτου, θα πρέπει να επιβεβαιωθεί ο στόχος.
            
         
               (8)
            
            
               Τα μονοφασικά στελέχη της Salmonella Typhimurium αναδείχθηκαν γρήγορα σε έναν από τους συνηθέστερους οροτύπους σαλμονέλας που βρίσκεται σε διάφορα είδη ζώων και σε κλινικά απομονωθέντα στελέχη ανθρώπων κατά τα τελευταία έτη όπως επισημάνθηκε στη συγκεφαλαιωτική έκθεση της Ευρωπαϊκής Ένωσης για τις τάσεις και τις πηγές ζωονόσων και ζωονοσογόνων παραγόντων και τροφιμογενών εστιών του 2010. Η επιστημονική γνώμη που εξέδωσε η EFSA το 2010 σχετικά με την παρακολούθηση και την αξιολόγηση του κινδύνου που ενέχουν για τη δημόσια υγεία στελέχη του τύπου Salmonella Τyphimurium, η οποία εγκρίθηκε στις 22 Σεπτεμβρίου 2010 (7), επίσης αναφέρει ότι τα μονοφασικά στελέχη της Salmonella Τyphimurium με αντιγονικό τύπο 1,4,[5],12:i:-, τα οποία περιλαμβάνουν στελέχη με και χωρίς το αντιγόνο Ο5, πρέπει να θεωρούνται παραλλαγές της Salmonella Τyphimurium και ενέχουν κίνδυνο για τη δημόσια υγεία παρόμοιο με εκείνο των υπόλοιπων στελεχών της Salmonella Τyphimurium. Συνεπώς, τα στελέχη της Salmonella Τyphimurium με τον αντιγονικό τύπο 1,4,[5],12:i:- θα πρέπει να συμπεριληφθούν στον στόχο.
            
         
               (9)
            
            
               Για να εξακριβωθεί η επίτευξη του στόχου της Ένωσης, είναι απαραίτητο να πραγματοποιηθεί κατ’ επανάληψη δειγματοληψία σε σμήνη γαλοπουλών. Για την αξιολόγηση και τη σύγκριση των αποτελεσμάτων, είναι αναγκαίο να περιγραφεί ένα κοινό πρόγραμμα δοκιμών.
            
         
               (10)
            
            
               Τα εθνικά προγράμματα ελέγχου για την επίτευξη του στόχου της Ένωσης για το 2013 για σμήνη γαλοπουλών υποβλήθηκαν για συγχρηματοδότηση από την Ένωση, σύμφωνα με την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (8). Οι τεχνικές τροποποιήσεις που πραγματοποιήθηκαν στο παράρτημα του παρόντος κανονισμού ισχύουν άμεσα. Ως εκ τούτου, η Επιτροπή δεν χρειάζεται να προβεί σε εκ νέου έγκριση των εθνικών προγραμμάτων ελέγχου για την εφαρμογή του παρόντος κανονισμού. Επομένως, δεν απαιτείται μεταβατική περίοδος.
            
         
               (11)
            
            
               Για λόγους σαφήνειας, ο κανονισμός (ΕΚ) αριθ. 584/2008 πρέπει να καταργηθεί.
            
         
               (12)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στόχος της Ένωσης
   1.   Ο στόχος της Ένωσης, όπως αναφέρεται στο άρθρο 4 παράγραφος 1 του κανονισμού (ΕΚ) αριθ. 2160/2003, για τη μείωση της Salmonella Enteritidis και της Salmonella Typhimurium στις γαλοπούλες («στόχος της Ένωσης») θα είναι:
   
               α)
            
            
               η μείωση του μέγιστου ετησίου ποσοστού των σμηνών γαλοπουλών προς πάχυνση που παραμένουν θετικά ως προς τη Salmonella Enteritidis και τη Salmonella Typhimurium σε 1 % ή λιγότερο και
            
         
               β)
            
            
               η μείωση του μέγιστου ετησίου ποσοστού των σμηνών ενήλικων γαλοπουλών αναπαραγωγής που παραμένουν θετικά ως προς τη Salmonella Enteritidis και Salmonella Typhimurium σε 1 % ή λιγότερο.
            
         Ωστόσο, για τα κράτη μέλη με λιγότερο από 100 σμήνη ενήλικων γαλοπουλών αναπαραγωγής ή πάχυνσης, ο κοινοτικός στόχος είναι ότι, σε ετήσια βάση, όχι περισσότερο από ένα σμήνος ενήλικων γαλοπουλών αναπαραγωγής ή πάχυνσης μπορεί να παραμείνει θετικό.
   Όσον αφορά τη μονοφασική Salmonella Typhimurium, θα συμπεριληφθούν στο στόχο της Ένωσης ορότυποι με αντιγονικό τύπο 1,4,[5],12:i:-.
   2.   Το πρόγραμμα δοκιμών που είναι αναγκαίο για την εξακρίβωση της προόδου όσον αφορά την επίτευξη του στόχου της Ένωσης ορίζεται στο παράρτημα («πρόγραμμα δοκιμών»).
   Άρθρο 2
   Επανεξέταση του στόχου της Ένωσης
   Ο στόχος της Ένωσης επανεξετάζεται από την Επιτροπή με βάση τα στοιχεία που συλλέγονται σύμφωνα με το πρόγραμμα δοκιμών και τα κριτήρια που ορίζονται στο άρθρο 4 παράγραφος 6 στοιχείο γ) του κανονισμού (ΕΚ) αριθ. 2160/2003.
   Άρθρο 3
   Κατάργηση του κανονισμού (ΕΚ) αριθ. 584/2008
   Ο κανονισμός (ΕΚ) αριθ. 584/2008 καταργείται.
   Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Δεκεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 325 της 12.12.2003, σ. 1.
   
      (2)  ΕΕ L 338 της 22.12.2005, σ. 1.
   
      (3)  ΕΕ L 325 της 12.12.2003, σ. 31.
   
      (4)  ΕΕ L 162 της 21.6.2008, σ. 3.
   
      (5)  EFSA Journal 2012·10(3):2597
   
      (6)  EFSA Journal 2012· 10(4):2616
   
      (7)  EFSA Journal 2010·8(10):1826.
   
      (8)  ΕΕ L 155 της 18.6.2009, σ. 30.
   
      ΠΑΡΑΡΤΗΜΑ
      
         Πρόγραμμα δοκιμών που είναι αναγκαίο για να επαληθευθεί η επίτευξη του στόχου της Ένωσης όπως αναφέρεται στο άρθρο 1 παράγραφος 2
      
      1.   ΠΛΑΙΣΙΟ ΔΕΙΓΜΑΤΟΛΗΨΙΑΣ
      Το πλαίσιο δειγματοληψίας καλύπτει όλα τα σμήνη γαλοπουλών προς πάχυνση και αναπαραγωγή στο πλαίσιο των εθνικών προγραμμάτων ελέγχου που προβλέπονται στο άρθρο 5 του κανονισμού (ΕΚ) αριθ. 2160/2003.
      2.   ΠΑΡΑΚΟΛΟΥΘΗΣΗ ΓΑΛΟΠΟΥΛΩΝ
      2.1.   Συχνότητα της δειγματοληψίας
      
      
                  α)
               
               
                  Οι υπεύθυνοι επιχειρήσεων τροφίμων λαμβάνουν δείγματα από όλα τα σμήνη γαλοπουλών προς πάχυνση και αναπαραγωγή με τον ακόλουθο τρόπο:
                  
                              i)
                           
                           
                              Η δειγματοληψία σμηνών των γαλοπουλών προς πάχυνση και αναπαραγωγή πραγματοποιείται εντός τριών εβδομάδων πριν από τη σφαγή. Η αρμόδια αρχή μπορεί να επιτρέψει τη δειγματοληψία κατά τις τελευταίες έξι εβδομάδες πριν από την ημερομηνία της σφαγής σε περίπτωση κατά την οποία οι γαλοπούλες είτε εκτρέφονται για άνω των 100 ημερών ή εμπίπτουν στην κατηγορία της βιολογικής παραγωγής γαλοπουλών σύμφωνα με τον κανονισμό (ΕΚ) αριθ. 889/2008 της Επιτροπής (1)·
                           
                        
                              ii)
                           
                           
                              Η δειγματοληψία των σμηνών γαλοπουλών αναπαραγωγής πραγματοποιείται:
                              
                                          —
                                       
                                       
                                          στα σμήνη εκτροφής: στην πρώτη ημέρα, σε ηλικία τεσσάρων εβδομάδων και δύο εβδομάδες πριν από τη μετάβαση στη φάση ωοτοκίας ή τη μονάδα ωοτοκίας,
                                       
                                    
                                          —
                                       
                                       
                                          στα ενήλικα σμήνη: τουλάχιστον κάθε τρίτη εβδομάδα κατά τη διάρκεια της ωοτοκίας στην εκμετάλλευση ή στο εκκολαπτήριο,
                                       
                                    
                                          —
                                       
                                       
                                          στην εκμετάλλευση στην περίπτωση σμηνών γαλοπουλών αναπαραγωγής με αυγά επώασης που προορίζονται για εμπόριο εντός της Ένωσης.
                                       
                                    
                        
                              iii)
                           
                           
                              Η αρμόδια αρχή μπορεί να αποφασίσει να εφαρμόσει μία από τις επιλογές που αναφέρονται στη δεύτερη περίπτωση του σημείου ii) σε ολόκληρο το πρόγραμμα δοκιμής για όλα τα σμήνη. Ωστόσο, η δειγματοληψία σε σμήνη αναπαραγωγής με αυγά επώασης που προορίζεται για εμπόριο εντός της Ένωσης πρέπει να πραγματοποιείται στην πτηνοτροφική εκμετάλλευση.
                           
                        
                              iv)
                           
                           
                              Κατά παρέκκλιση από τη δεύτερη περίπτωση του σημείου ii), αν ο στόχος της Ένωσης έχει επιτευχθεί για τουλάχιστον δύο συνεχή ημερολογιακά έτη σε ολόκληρο το κράτος μέλος, η δειγματοληψία στην εκμετάλλευση μπορεί να παραταθεί, έτσι ώστε να πραγματοποιείται κάθε τέσσερις εβδομάδες, κατά την κρίση της αρμόδιας αρχής. Ωστόσο, η αρμόδια αρχή δύναται να αποφασίσει να διατηρήσει ή να επανέλθει στη διενέργεια δοκιμής κάθε τρεις εβδομάδες στην περίπτωση ανίχνευσης της παρουσίας των σχετικών οροτύπων σαλμονέλας σε σμήνος αναπαραγωγής στην εκμετάλλευση και/ή σε κάθε άλλη περίπτωση που αυτό κρίνεται σκόπιμο από την αρμόδια αρχή.
                           
                        
            
                  β)
               
               
                  Η δειγματοληψία από την αρμόδια αρχή προβλέπει τουλάχιστον:
                  
                              i)
                           
                           
                              τη δειγματοληψία σμηνών γαλοπουλών αναπαραγωγής:
                              
                                          —
                                       
                                       
                                          μία φορά ετησίως, όλα τα σμήνη με τουλάχιστον 250 ενήλικες γαλοπούλες αναπαραγωγής ηλικίας μεταξύ 30 και 45 εβδομάδων και όλες τις εκμεταλλεύσεις με γαλοπούλες αναπαραγωγής ελίτ, γονείς προπατόρων και προπάτορές τους· η αρμόδια αρχή μπορεί να αποφασίσει ότι αυτή η δειγματοληψία μπορεί επίσης να πραγματοποιηθεί στο εκκολαπτήριο και
                                       
                                    
                                          —
                                       
                                       
                                          όλα τα σμήνη στις εκμεταλλεύσεις σε περίπτωση ανίχνευσης Salmonella Enteritidis ή Salmonella Typhimurium από τα δείγματα που λαμβάνονται στο εκκολαπτήριο από τους υπευθύνους επιχειρήσεων τροφίμων ή μέσα στο πλαίσιο των επίσημων ελέγχων, για να ερευνήσουν την προέλευση της μόλυνσης·
                                       
                                    
                        
                              ii)
                           
                           
                              ότι η δειγματοληψία σμηνών γαλοπουλών προς πάχυνση πραγματοποιείται μία φορά ετησίως, τουλάχιστον σε ένα σμήνος στο 10 % των εκμεταλλεύσεων με τουλάχιστον 500 γαλοπούλες προς πάχυνση·
                           
                        
                              iii)
                           
                           
                              ότι η δειγματοληψία πραγματοποιείται με βάση τον κίνδυνο και επιπρόσθετα κάθε φορά που κρίνεται αναγκαίο από την αρμόδια αρχή·
                           
                        
                              iv)
                           
                           
                              ότι μια δειγματοληψία που διενεργείται από την αρμόδια αρχή μπορεί να αντικαταστήσει τη δειγματοληψία από τον υπεύθυνο επιχείρησης τροφίμων που απαιτείται στο στοιχείο α).
                           
                        
            2.2.   Πρωτόκολλο δειγματοληψίας
      
      2.2.1.   Γενικές οδηγίες δειγματοληψίας
      
      Η αρμόδια αρχή ή ο υπεύθυνος επιχείρησης τροφίμων διασφαλίζουν ότι τα δείγματα λαμβάνονται από άτομα εκπαιδευμένα για τον σκοπό αυτό.
      Η δειγματοληψία σμηνών γαλοπουλών αναπαραγωγής πραγματοποιείται σύμφωνα με το σημείο 2.2 του παραρτήματος του κανονισμού (ΕΕ) αριθ. 200/2010 (2).
      Για τη δειγματοληψία σμηνών γαλοπουλών προς πάχυνση λαμβάνονται τουλάχιστον δύο ζεύγη μάκτρων για μπότες ανά σμήνος. Τα μάκτρα για μπότες τοποθετούνται πάνω στις μπότες και το δείγμα λαμβάνεται καθώς το άτομο περπατά μέσα στον ορνιθώνα. Τα μάκτρα από ένα σμήνος γαλοπουλών ομαδοποιούνται σε ένα δείγμα.
      Πριν φορεθούν τα μάκτρα για μπότες, η επιφάνειά τους υγραίνεται με τους εξής τρόπους:
      
                  α)
               
               
                  με διαλυτική ουσία για μέγιστη περισυλλογή (MRD: 0,8 % χλωριούχο νάτριο, 0,1 % πεπτόνη σε αποστειρωμένο απιονισμένο νερό)· ή
               
            
                  β)
               
               
                  με αποστειρωμένο νερό· ή
               
            
                  γ)
               
               
                  με οποιαδήποτε άλλη διαλυτική ουσία εγκεκριμένη από το εθνικό εργαστήριο αναφοράς που αναφέρεται στο άρθρο 11 παράγραφος 3 του κανονισμού (ΕΚ) αριθ. 2160/2003· ή
               
            
                  δ)
               
               
                  με τοποθέτηση σε αυτόκαυστο μέσα σε περιέκτες μαζί με διαλυτικές ουσίες.
               
            Ο τρόπος για να υγρανθούν τα μάκτρα για μπότες είναι να προστεθεί το υγρό εντός τους πριν φορεθούν ή να ανακινηθούν μέσα στον περιέκτη του διαλύματος.
      Εξασφαλίζεται ότι όλα τα τμήματα του ορνιθώνα αντιπροσωπεύονται στη δειγματοληψία ανάλογα με το μέγεθός τους. Κάθε ζεύγος μάκτρων για μπότες πρέπει να καλύπτει το 50 % περίπου της έκτασης του ορνιθώνα.
      Αφού ολοκληρωθεί η δειγματοληψία, τα μάκτρα πρέπει να αφαιρούνται προσεκτικά από τις μπότες, ώστε να μην αποκολληθούν τα υλικά που έχουν προσκολληθεί σ’ αυτά. Μπορείτε να γυρίσετε τα μάκτρα για μπότες από την ανάποδη για να συγκρατηθεί το υλικό. Τοποθετούνται σε σακούλα ή δοχείο τα οποία φέρουν ετικέτες.
      Η αρμόδια αρχή μπορεί να αποφασίσει να αυξήσει το μέγιστο αριθμό δειγμάτων προκειμένου να διασφαλίσει αντιπροσωπευτική δειγματοληψία σε κατά περίπτωση αξιολόγηση των επιδημιολογικών παραμέτρων, όπως όροι βιοασφάλειας, κατανομή ή μέγεθος του σμήνους.
      Εάν η αρμόδια αρχή το εγκρίνει, ένα ζεύγος μάκτρων για μπότες μπορεί να αντικατασταθεί από δείγμα σκόνης 100g που συλλέγεται από διάφορα σημεία μέσα στον ορνιθώνα από επιφάνειες με ορατή παρουσία σκόνης. Εναλλακτικά, μπορεί να χρησιμοποιηθεί ένα υγρό υφασμάτινο μάκτρο ή και περισσότερα, με συνολική επιφάνεια τουλάχιστον 900 cm2, για τη συγκέντρωση σκόνης από διάφορες επιφάνειες του ορνιθώνα. Κάθε μάκτρο πρέπει να καλύπτεται επαρκώς με σκόνη και στις δύο πλευρές.
      2.2.2.   Ειδικές οδηγίες για ορισμένα είδη εκμεταλλεύσεων
      
      
                  α)
               
               
                  Στην περίπτωση σμηνών γαλοπουλών ελεύθερης βοσκής, τα δείγματα πρέπει να συλλέγονται μόνον εντός του ορνιθώνα.
               
            
                  β)
               
               
                  Εάν δεν είναι δυνατή η πρόσβαση στους ορνιθώνες λόγω περιορισμένου χώρου σε περιπτώσεις σμηνών με λιγότερες από 100 γαλοπούλες, και δεν είναι, επομένως, δυνατή η χρήση μάκτρων για μπότες κατά την περιήγηση στον εν λόγω χώρο, τα μάκτρα για μπότες αντικαθίστανται από υφασμάτινα μάκτρα του ίδιου είδους που χρησιμοποιούνται για ξεσκόνισμα, με τα οποία τρίβονται οι επιφάνειες που έχουν μολυνθεί από νωπά περιττώματα ή, εάν αυτό δεν είναι δυνατό, με τη χρήση άλλων τεχνικών δειγματοληψίας για περιττώματα που ενδείκνυται για τον επιδιωκόμενο σκοπό.
               
            2.2.3.   Δειγματοληψία από την αρμόδια αρχή
      
      Η αρμόδια αρχή βεβαιώνεται, διενεργώντας περαιτέρω δοκιμές και/ή ελέγχους εγγράφων, όπου κρίνεται απαραίτητο, ότι τα αποτελέσματα δεν έχουν επηρεαστεί από την παρουσία αντιμικροβιακών παραγόντων ή άλλων ουσιών που αναστέλλουν την ανάπτυξη βακτηρίων.
      Σε περίπτωση που δεν ανιχνευθεί η παρουσία Salmonella Εnteritidis και Salmonella Τyphimurium αλλά ανιχνευθούν αντιμικροβιακοί παράγοντες ή παράγοντες ανασταλτικοί για την ανάπτυξη βακτηρίων, το σμήνος θεωρείται μολυσμένο για τους σκοπούς του στόχου της Ένωσης που αναφέρεται στο άρθρο 1 παράγραφος 2.
      2.2.4.   Μεταφορές
      
      Τα δείγματα αποστέλλονται χωρίς περιττή καθυστέρηση είτε με κατεπείγουσα ταχυδρομική αποστολή ή με ιδιωτική ταχυδρομική υπηρεσία στα εργαστήρια που αναφέρονται στο άρθρο 11 και στο άρθρο 12 του κανονισμού (ΕΚ) αριθ. 2160/2003. Κατά τη μεταφορά προστατεύονται από θερμοκρασία άνω των 25 °C και από την έκθεση στο φως της ημέρας.
      Τα δείγματα, εάν δεν είναι δυνατό να αποσταλούν μέσα σε 24 ώρες από τη στιγμή της δειγματοληψίας, αποθηκεύονται στην κατάψυξη.
      3.   ΕΡΓΑΣΤΗΡΙΑΚΕΣ ΑΝΑΛΥΣΕΙΣ
      3.1.   Προετοιμασία των δειγμάτων
      
      Στο εργαστήριο τα δείγματα διατηρούνται κατεψυγμένα έως την εξέταση, η οποία αρχίζει εντός 48 ωρών από την παραλαβή και εντός 96 ωρών μετά τη δειγματοληψία.
      Το (τα) ζεύγος (ζεύγη) μάκτρων για μπότες/καλτσών αφαιρούνται προσεκτικά για να αποφεύγεται η αποκόλληση των περιττωμάτων που είναι προσκολλημένα επάνω τους, ομαδοποιούνται και τοποθετούνται σε 225 ml ρυθμιστικού υδατικού διαλύματος πεπτόνης (BPW), το οποίο έχει προθερμανθεί σε θερμοκρασία δωματίου. Τα μάκτρα για μπότες/οι κάλτσες βυθίζονται πλήρως σε BPW και, επομένως, μπορεί να προστεθεί περισσότερο BPW, εάν είναι απαραίτητο.
      Το δείγμα σκόνης αναλύεται κατά προτίμηση χωριστά. Ωστόσο, η αρμόδια αρχή μπορεί να αποφασίσει να επιτρέψει την ομαδοποίησή του με το ζεύγος μάκτρων για μπότες/καλτσών για ανάλυση.
      Το δείγμα στροβιλίζεται για να κορεστεί πλήρως, ενώ συνεχίζεται η καλλιέργεια με τη μέθοδο ανίχνευσης που περιγράφεται στο σημείο 3.2.
      Άλλα δείγματα (π.χ. από σμήνη αναπαραγωγής ή εκκολαπτήρια) παρασκευάζονται σύμφωνα με το σημείο 2.2.2 του παραρτήματος του κανονισμού (ΕΕ) αριθ. 200/2010.
      Εάν έχουν συμφωνηθεί πρότυπα της Ευρωπαϊκής Επιτροπής Τυποποίησης («CEN») ή της Διεθνούς Οργάνωσης Τυποποίησης («ISO») σχετικά με την προετοιμασία των περιττωμάτων με σκοπό την ανίχνευση σαλμονέλας, εφαρμόζονται και αντικαθιστούν τις διατάξεις για την προετοιμασία των δειγμάτων που ορίζονται στο σημείο αυτό.
      3.2.   Μέθοδος ανίχνευσης
      
      Χρησιμοποιείται η μέθοδος που συνιστάται από το εργαστήριο αναφοράς της ΕΕ για τη σαλμονέλα στο Bilthoven, Κάτω Χώρες.
      Η εν λόγω μέθοδος περιγράφεται στο παράρτημα Δ του EN/ISO 6579 (2002): «Για την ανίχνευση ειδών Salmonella σε περιττώματα ζώων και σε δείγματα του σταδίου της πρωτογενούς παραγωγής».
      Σε αυτή τη μέθοδο ανίχνευσης χρησιμοποιείται ημιστερεό μέσο (τροποποιημένο ημιστερεό μέσο Rappaport-Vassiliadis, (MSRV)] ως το μοναδικό μέσο επιλεκτικού εμπλουτισμού.
      3.3.   Προσδιορισμός του οροτύπου
      
      Για τα σμήνη γαλοπουλών αναπαραγωγής προσδιορίζεται ο ορότυπος τουλάχιστον ενός απομονωμένου στελέχους από κάθε θετικό δείγμα, σύμφωνα με το σύστημα White-Kauffmann-Le Minor.
      Για τα σμήνη γαλοπουλών προς πάχυνση προσδιορίζεται ο ορότυπος τουλάχιστον ενός απομονωθέντος στελέχους από κάθε θετικό δείγμα που έχουν λάβει η αρμόδια αρχή, σύμφωνα με το σύστημα White-Kauffmann-Le Minor.
      Οι υπεύθυνοι επιχειρήσεων τροφίμων τουλάχιστον εξασφαλίζουν ότι από όλα τα απομονώματα κανένα δεν ανήκει στους οροτύπους Salmonella Εnteritidis και Salmonella Τyphimurium συμπεριλαμβανομένων των μονοφασικών στελεχών με αντιγονικό τύπο 1,4,[5],12:i:-;.
      3.4.   Εναλλακτικές μέθοδοι
      
      Όσον αφορά τα δείγματα που λαμβάνονται με πρωτοβουλία του υπευθύνου επιχείρησης τροφίμων, μπορούν να χρησιμοποιηθούν οι μέθοδοι ανάλυσης που προβλέπονται στο άρθρο 11 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (3), αντί των μεθόδων για την προετοιμασία των δειγμάτων, των μεθόδων ανίχνευσης και προσδιορισμού του οροτύπου που προβλέπονται στα σημεία 3.1, 3.2 και 3.3 του παρόντος παραρτήματος, εάν πιστοποιούνται σύμφωνα με το πρότυπο EN/ISO 16140.
      3.5.   Αποθήκευση των στελεχών
      
      Τα εργαστήρια διασφαλίζουν ότι τουλάχιστον ένα απομονωθέν στέλεχος Salmonella spp. ανά σμήνος και ανά έτος μπορεί να συλλέγεται από την αρμόδια αρχή και να αποθηκεύεται για πιθανή μελλοντική λυσιτυπία ή αντιμικροβιακή δοκιμή ευαισθησίας, χρησιμοποιώντας τις συνήθεις μεθόδους για τη συλλογή καλλιέργειας, η οποία πρέπει να διασφαλίζει την ακεραιότητα των στελεχών για ελάχιστο διάστημα δύο ετών από την ημερομηνία της ανάλυσης.
      Η αρμόδια αρχή μπορεί να αποφασίσει ότι τα απομονωθέντα στελέχη της Salmonella spp. από τη δειγματοληψία των υπευθύνων επιχειρήσεων τροφίμων πρέπει επίσης να αποθηκεύονται για μελλοντική λυσιτυπία ή δοκιμή της ευαισθησίας σε αντιμικροβιακούς παράγοντες, ώστε να είναι δυνατή η υποβολή των απομονωθέντων στελεχών σε δοκιμή σύμφωνα με το άρθρο 2 της απόφασης 2007/407/ΕΚ της Επιτροπής (4).
      4.   ΑΠΟΤΕΛΕΣΜΑΤΑ ΚΑΙ ΥΠΟΒΟΛΗ ΕΚΘΕΣΕΩΝ
      4.1.   Εκτίμηση του επιπολασμού με στόχο την επαλήθευση της επίτευξης του στόχου της Ένωσης
      
      Ένα σμήνος γαλοπουλών θεωρείται θετικό για τους σκοπούς της επαλήθευσης της επίτευξης του στόχου της Ένωσης, σε περίπτωση που ανιχνευθεί στο σμήνος η παρουσία Salmonella Εnteritidis και/ή Salmonella Τyphimurium (εκτός από τα στελέχη εμβολίων αλλά συμπεριλαμβανομένων των μονοφασικών στελεχών με τον αντιγονικό τύπο 1,4,[5],12:i:-).
      Τα θετικά σμήνη γαλοπουλών μετρώνται μόνο μία φορά ανά αγέλη, ανεξάρτητα από τον αριθμό των δειγματοληψιών και των δοκιμών στις οποίες υποβάλλονται, και αναφέρονται μόνο στο έτος της πρώτης θετικής δειγματοληψίας. Ο επιπολασμός υπολογίζεται χωριστά για τα σμήνη γαλοπουλών πάχυνσης και τα σμήνη ενήλικων γαλοπουλών αναπαραγωγής.
      4.2.   Υποβολή εκθέσεων
      
      4.2.1.   Τα υποβαλλόμενα στοιχεία πρέπει να περιλαμβάνουν τα ακόλουθα:
      
      
                  α)
               
               
                  τον συνολικό αριθμό των σμηνών γαλοπουλών προς πάχυνση και των σμηνών ενήλικων γαλοπουλών προς αναπαραγωγή που υποβλήθηκαν σε δοκιμή τουλάχιστον μία φορά στο διάστημα του έτους αναφοράς·
               
            
                  β)
               
               
                  τον συνολικό αριθμό των σμηνών προς πάχυνση και των ενήλικων σμηνών αναπαραγωγής που ήταν θετικά σε οποιοδήποτε ορότυπο σαλμονέλας στο κράτος μέλος·
               
            
                  γ)
               
               
                  τον αριθμό των σμηνών γαλοπουλών προς πάχυνση και των σμηνών ενήλικων γαλοπουλών αναπαραγωγής που ήταν θετικά τουλάχιστον μία φορά στην Salmonella Εnteritidis και στην Salmonella Τyphimurium, συμπεριλαμβανομένων των μονοφασικών στελεχών με αντιγονικό τύπο 1,4,[5],12:i:-·
               
            
                  δ)
               
               
                  τον αριθμό των σμηνών γαλοπουλών προς πάχυνση και των σμηνών ενήλικων γαλοπουλών αναπαραγωγής που βρέθηκαν θετικά σε κάθε ορότυπο σαλμονέλας ή για μη προσδιορισμένη σαλμονέλα (μη προσδιορίσιμα απομονώματα ή απομονώματα μη προσδιοριζόμενα οροτυπικά).
               
            4.2.2.   Τα στοιχεία που αναφέρονται στα στοιχεία α) έως δ) του σημείου 4.2.1 παρέχονται χωριστά για τη δειγματοληψία εντός του γενικού εθνικού προγράμματος ελέγχου της σαλμονέλας όσον αφορά:
      
      
                  α)
               
               
                  τη δειγματοληψία των υπευθύνων επιχειρήσεων τροφίμων όπως προβλέπεται στο σημείο 2.1 α) και
               
            
                  β)
               
               
                  τη δειγματοληψία των αρμοδίων αρχών όπως προβλέπεται στο σημείο 2.1 β).
               
            4.2.3.   Τα αποτελέσματα των δοκιμών θεωρούνται σημαντικές πληροφορίες για την τροφική αλυσίδα, όπως προβλέπεται στο μέρος III του παραρτήματος II του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου
          (5).
      Τουλάχιστον τα ακόλουθα στοιχεία διατίθενται στην αρμόδια αρχή για κάθε σμήνος γαλοπουλών που υποβλήθηκε σε δοκιμή:
      
                  α)
               
               
                  κωδικός αναφοράς της εκμετάλλευσης, που πρέπει να παραμένει μοναδικός στο χρόνο·
               
            
                  β)
               
               
                  κωδικός αναφοράς του σμήνους, που πρέπει να παραμένει μοναδικός στο χρόνο·
               
            
                  γ)
               
               
                  μήνας δειγματοληψίας·
               
            
                  δ)
               
               
                  αριθμός των πτηνών ανά σμήνος.
               
            Τα αποτελέσματα και τυχόν συμπληρωματικές σχετικές πληροφορίες αναφέρονται ως μέρος της έκθεσης για τις τάσεις και την προέλευση, η οποία προβλέπεται στο άρθρο 9 παράγραφος 1 της οδηγίας 2003/99/ΕΚ του Ευρωπαϊκού Κοινοβουλίου και του Συμβουλίου (6).
      Ο υπεύθυνος επιχείρησης τροφίμων κοινοποιεί χωρίς αδικαιολόγητη καθυστέρηση στην αρμόδια αρχή την ανίχνευση της Salmonella Enteritidis και Salmonella Typhimurium συμπεριλαμβανομένων των μονοφασικών στελεχών με τον αντιγονικό τύπο 1,4,[5],12:i:-. Ο υπεύθυνος επιχείρησης τροφίμων ζητά από το εργαστήριο που διενέργησε την ανάλυση να δράσει αναλόγως.
      
         (1)  ΕΕ L 250 της 18.9.2008, σ. 1.
      
         (2)  ΕΕ L 61 της 11.3.2010, σ. 1.
      
         (3)  ΕΕ L 165 της 30.4.2004, σ. 1.
      
         (4)  ΕΕ L 153 της 14.6.2007, σ. 26.
      
         (5)  ΕΕ L 139 της 30.4.2004, σ. 55.
      
         (6)  ΕΕ L 325 της 12.12.2003, σ. 31.